**D ô v o d o v á s p r á v a**

**A. Všeobecná časť**

Návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“) predkladajú na rokovanie Národnej rady Slovenskej republiky poslanci Národnej rady Slovenskej republiky Vladimíra Marcinková a Vladimír Ledecký.

**Cieľom predkladanej právnej úpravy je zákonné zakotvenie možnosti prerušenia doktorandského štúdia po dobu poberania materského alebo rodičovského príspevku; súčasná úprava dĺžku prerušenia ponecháva na študijných poriadkoch jednotlivých vysokých škôl, pričom študijné poriadky dĺžku prerušenia stanovujú nejednotne a niektoré na obdobie kratšie ako je dĺžka poberania rodičovského príspevku.**

Podľa § 64 ods. 1 zákona o vysokých školách študenti doktorandského štúdia môžu prerušiť doktorandské štúdium, pričom dĺžku prerušenia určujú študijné poriadky jednotlivých vysokých škôl. Vo väčšine prípadov dané študijne poriadky dovoľujú prerušiť štúdium na 2 roky, v prípade prerušenia štúdia z dôvodu poberania materského, resp. rodičovského príspevku na 3 roky. Avšak existujú aj prípady a výnimky, keď študenti a študentky nemajú možnosť prerušiť doktorandské štúdium na obdobie poberania materského alebo rodičovského príspevku. Predmetná novela tieto podmienky zjednocuje a v zákone explicitne zavádza, že doktorandské štúdium je možné prerušiť po dobu čerpania materského alebo rodičovského príspevku. Rodičovský príspevok je možné čerpať do troch rokov veku dieťaťa alebo do šiestich rokov veku dieťaťa, ak má dieťa dlhodobo nepriaznivý zdravotný stav.

Zámerom predmetnej novely je snaha prispieť lepšiemu skĺbeniu pracovného a súkromného života študentov, resp. študentiek doktorandského štúdia. V tomto kontexte uvádzame, že v danej oblasti na Slovensku výrazne zaostávame najmä v porovnaní s inými členskými štátmi Európskej únie. Nemožnosť skĺbenia rodičovstva so štúdiom na doktorandskom študijnom programe ako študijnom programe tretieho stupňa spôsobuje nižší záujem o doktorandské štúdium. Sme presvedčení, že nastavením priaznivejších podmienok, sa zároveň zvýši motivácia študovať na doktorandskom štúdiu.

V súčasnosti právna úprava § 99a vo všeobecnej rovine deklaruje povinnosť vysokej školy vytvárať zodpovedajúce podmienky štúdia pre tehotné študentky a pre študentov, ktorí sa trvale starajú o dieťa mladšie ako tri roky, alebo o dieťa so zdravotným postihnutím mladšie ako päť rokov, bez znižovania požiadaviek na ich študijný výkon. Uvedené ustanovenie ďalej ukladá vysokej škole povinnosť prihliadať na potreby týchto študentov najmä pri tvorbe študijných plánov, povoľovaní prerušenia štúdia a určovaní najdlhšieho celkového obdobia prerušenia štúdia. Táto úprava sa však javí ako nevyhovujúca, pretože toto ustanovenie je vágne a v praxi neviedlo k prijatiu takých študijných poriadkov, ktoré by zohľadňovali celú dĺžku poberania materského a rodičovského príspevku.

Pridanou hodnotou pre študentov a študentky doktorandského štúdia bude predovšetkým zjednotenie podmienok prerušenia štúdia naprieč vysokými školami. Ako predkladatelia zákona máme za to, že v oblasti skĺbenia pracovného a súkromného života by nemala byť časť študentov a študentiek diskriminovaných a mal by sa voči ním uplatňovať rovnaký prístup.

Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Predkladaný návrh zákona nemá vplyv na rozpočet verejnej správy, nemá vplyv na životné prostredie, na informatizáciu spoločnosti, na služby verejnej správy pre občana ani na podnikateľské prostredie. Návrh zákona má pozitívne sociálne vplyvy a pozitívne vplyvy na manželstvo, rodičovstvo a rodinu.

**B . Osobitná časť**

**K čl. I**

Podľa súčasného znenia zákona o vysokých školách študenti, resp. študentky doktorandského štúdia môžu prerušiť doktorandské štúdium, pričom dĺžku prerušenia určujú študijné poriadky jednotlivých vysokých škôl. V praxi si dĺžku prerušenia určujú študijné poriadky nejednotne.

Navrhovanou úpravou sa v § 64 ods. 1 dopĺňa, že v prípade študentov, ktorí sú poberateľmi materského alebo rodičovského príspevku, študijný poriadok nastaví obdobie prerušenia štúdia najmenej na obdobie poberania materského alebo poberania rodičovského príspevku.

Predmetnou novelou nastane zjednotenie pravidiel prerušenia štúdia a zabráni sa tým rôznemu výkladu a rôznym podmienkam, ktoré si vysoké školy podľa platného znenia zákona môžu uplatňovať pri nastavení podmienok prerušenia doktorandského štúdia.

**K čl. II**

Navrhuje sa nadobudnutie účinnosti predkladaného návrhu zákona na 1. júla 2025.